Εικόνα που περιέχει στιγμιότυπο οθόνης, κείμενο, γραμματοσειρά, γραφικά

Περιγραφή που δημιουργήθηκε αυτόματα

Προς:

Ελληνικό Γεωργικό Οργανισμό «ΔΗΜΗΤΡΑ»

Email: info@elgo.gr

Κοινοποίηση: Υπουργείο Αγροτικής Ανάπτυξης

Email: info@minagric.gr

Υπουργείο Εσωτερικών – Γενική Γραμματεία Ανθρωπίνου Δυναμικού

Email: info@ypes.gr

Γενική Γραμματεία Επικοινωνίας και Ενημέρωσης: [info.media@media.gov.gr](mailto:info.media@media.gov.gr)

Παρόλο που το **Προεδρικό Διάταγμα 85/2022** “Καθορισμός προσόντων διορισμού σε φορείς του Δημοσίου (Προσοντολόγιο – Κλαδολόγιο)”, που αντιστοιχεί επιστημονικές εξειδικεύσεις και κλάδους σε δημόσιο και ευρύτερο δημόσιο τομέα, ισχύει ήδη από τις 22/12/2022 (ΦΕΚ 232/Α/17-12-2022), παρατηρούμε, ότι εξακολουθούν να δημοσιεύονται προσκλήσεις στελέχωσης θέσεων **ΠΕ Επικοινωνίας, Ενημέρωσης και Δημοσίων Σχέσεων** από διάφορους οργανισμούς, που έρχονται σε αντίθεση με την ουσία του νόμου.

Συγκεκριμένα, το ΠΔ 85/2022 καθιερώνει διακριτό επιστημονικό κλάδο **ΠΕ Επικοινωνίας, Ενημέρωσης και Δημοσίων Σχέσεων**, στον οποίο εμπίπτουν οι πανεπιστημιακοί τίτλοι σπουδών των εξής τμημάτων: **Επικοινωνίας και Μ.Μ.Ε – Εθνικό Καποδιστριακό Πανεπιστήμιο Αθηνών, Επικοινωνίας, Μέσων και Πολιτισμού – Πάντειο Πανεπιστήμιο, Δημοσιογραφίας και Μ.Μ.Ε – Αριστοτέλειο Πανεπιστήμιο Θεσσαλονίκης, Επικοινωνίας και Ψηφιακών Μέσων – Πανεπιστήμιο Δυτικής Μακεδονίας και Ψηφιακών Μέσων και Επικοινωνίας – Ιόνιο Πανεπιστήμιο**. Συνεπώς, το βασικό τυπικό προσόν για τη στελέχωση όλων των θέσεων εργασίας που άπτονται στον εν λόγω κλάδο πρέπει να είναι το πτυχίο από κάποιο από τα προαναφερόμενα πανεπιστημιακά τμήματα.

Ποιες είναι όμως οι θέσεις εργασίας που άπτονται του εν λόγω κλάδου; Καθώς εκεί παρατηρείται μεγάλη σύγχυση και διχογνωμία.

Επιστημονικά λοιπόν, θέσεις εργασίας Γραφείων Τύπου, διοικητικές θέσεις εργασίας που δεν έχουν τον τίτλο «Γραφεία Τύπου» αλλά η δουλειά που ασκείται είναι ουσιαστικά δουλειά Γραφείου Τύπου, θέσεις Δημοσίων Σχέσεων, θέσεις δημόσιας λογοδοσίας και θέσεις που έχουν να κάνουν με την επικοινωνία και την ενημέρωση, πρέπει να στελεχώνονται από επιστήμονες της Επικοινωνίας, οι οποίοι διαθέτουν πτυχίο τριτοβάθμιας εκπαίδευσης από μια εκ των ανωτέρω πανεπιστημιακών σχολών. Δυστυχώς όμως, πολλοί φορείς εξακολουθούν να δημοσιεύουν προσκλήσεις στελέχωσης θέσεων που ανήκουν στον κλάδο ΠΕ Επικοινωνίας, Ενημέρωσης και Δημοσίων Σχέσεων, χωρίς να ακολουθούν το νέο Εθνικό Προσοντολόγιο (ΠΔ 85/2022).

Συγκεκριμένα, πρόσφατα ο οργανισμός «**ΕΛΓΟ - ΔΗΜΗΤΡΑ**», που εποπτεύεται από το Υπουργείο Αγροτικής Ανάπτυξης, δημοσίευσε πρόσκληση σύμβασης έργου με ένα εξωτερικό συνεργάτη του κλάδου **ΠΕ Επικοινωνίας, Ενημέρωσης και Δημοσίων Σχέσεων**. Στην πρόσκληση ορίζεται **αυθαίρετα** ως αναγκαίο προσόν, πέραν του αντίστοιχου πτυχίου, και το να είναι ο μελλοντικός συνεργάτης μέλος της ΕΣΗΕΑ ή Ένωσης Συντακτών αναγνωρισμένης από την Π.Ο.Ε.Σ.Υ. Τούτο, όχι μόνο έρχεται σε αντίθεση με την κοινή λογική, αλλά καταστρατηγεί και το δικαίωμα κάποιου που διαθέτει την απαραίτητη επιστημονική εξειδίκευση, να μπορεί να κάνει αίτηση για όλες τις θέσεις της ειδικότητάς του, ανεξάρτητα από το αν ανήκει ή όχι σε κάποια συνδικαλιστική ένωση. Η επιστημονική κατάρτιση ενός ατόμου δεν προκύπτει, ούτε καθορίζεται από τη συμμετοχή του σε οποιαδήποτε συνδικαλιστική ένωση, αλλά από τις σχετικές σπουδές και τα πτυχία που κατέχει.

Ως Πανελλήνιος Σύλλογος Επιστημόνων Επικοινωνίας θα θέλαμε να καταγγείλουμε σθεναρά τη συγκεκριμένη πρόσκληση ως αντίθετη με το Εθνικό Προσοντολόγιο και να σημειώσουμε ότι επιστημονική εξειδίκευση προσφέρουν μόνο τα εκπαιδευτικά ιδρύματα τριτοβάθμιας εκπαίδευσης (εν προκειμένω τα προαναφερθέντα Πανεπιστημιακά Τμήματα) και **όχι οι συνδικαλιστικοί φορείς**. Συνεπώς το να ανήκει ή να μην ανήκει κάποιος σε κάποιον συνδικαλιστικό φορέα δε μπορεί να αποτελεί τυπικό προσόν, ούτε να αντιμετωπίζεται ως τέτοιο.

Προφανώς, η συγκεκριμένη πρόσκληση δεν είναι το μοναδικό παράδειγμα πλημμελούς εφαρμογής του ΠΔ 85/2022. Σε αντίθεση με το πνεύμα του Προεδρικού Διατάγματος, κάποιοι αρνούνται, πεισματικά, να δεχτούν, ότι υπάρχουν εδώ και πάνω από 30 χρόνια, Πανεπιστημιακά Τμήματα, που θεραπεύουν το επιστημονικό αντικείμενο της Επικοινωνίας, Ενημέρωσης και Δημοσίων Σχέσεων και ότι η στελέχωση θέσεων που εμπίπτουν σε αυτό, πρέπει να γίνεται αξιοκρατικά και βάσει τυπικών προσόντων. Ως τυπικά δε προσόντα δε μπορούν να νοούνται οποιαδήποτε άλλα από αυτά που ήδη μοριοδοτεί ο ΑΣΕΠ, δηλαδή πτυχία, μεταπτυχιακά, διδακτορικά, ξένες γλώσσες, γνώσεις υπολογιστών και εργασιακή εμπειρία που αποδεικνύεται με ένσημα και βεβαίωση εργοδότη.

Με βάση τα ως άνω, παρακαλούμε όπως διορθωθεί η πρόσκληση του οργανισμού ΕΛΓΟ - ΔΗΜΗΤΡΑ για σύμβαση έργου με επιστήμονα Επικοινωνίας, Ενημέρωσης και Δημοσίων Σχέσεων και αναδημοσιευθεί υπό το πνεύμα του **ΠΔ 85/2022** και με βάση τα τυπικά προσόντα που ορίζονται σαφώς και μοριοδοτούνται από τον ΑΣΕΠ (πτυχία, μεταπτυχιακά, διδακτορικά και εργασιακή εμπειρία) σε προκηρύξεις θέσεων εργασίας.

Με εκτίμηση,

Το ΔΣ

Πανελλήνιος Συλλόγος Επιστημόνων Επικοινωνίας, Δημοσιογραφίας, Μ.Μ.Ε και Πολιτισμού